OBH 1522/1995.
Az állampolgári jogok országgyűlési biztosa általános helyettesének jelentése
Ügyintéző: dr. Izafé Éva

Az eljárás megindulása

M. J.  panasszal fordult az állampolgári jogok országgyűlési biztosához a Bp. XI. ker. Bukarest utcai VOLÁN buszpályaudvar, valamint a közvetlenül mellette elhelyezkedő Kosztolányi téri BKV buszpályaudvar környezetszennyező és egészségre káros működése miatt.

A vizsgálat megindítását követően megkerestem a Fővárosi Főpolgármesteri Hivatalt, hogy az ügy megoldását jelentő intézkedésről nyilatkozzanak.

A megállapított tényállás 

A Bukarest utcai buszpályaudvar panaszos előadása szerint kb. két évtizede, egy park helyén létesült. A létesítmény lakóházak közé ékelődik, alkalmatlan helyen van, ezért kitelepítési  évek óta napirenden szerepel.
A rendelkezésre álló információ szerint a Fővárosi Önkormányzat évek óta foglalkozik az Etele tér forgalmi rendezésével. E program megvalósításával megoldódna a dél-budai térség tömegközlekedési csomópontjának megteremtése. Itt adott a lehetőség  az országos és a fővárosi tömegközlekedési hálózat közötti kultúrált kapcsolat megvalósítására. A beruházással szorosan összefügg a Bukarest utcai VOLÁN pályaudvar ügye, mivel annak az Etele térre történő kitelepítése is e program keretében történne meg.
E terveknek megfelelően készült el a beruházási program, melynek elfogadásával egyidőben ( 1993-ban ) a Fővárosi Önkormányzat Közgyűlése a beruházás engedélyokiratát is jóváhagyta. A beruházást azonban a kapott tájékoztatás szerint a Fővárosi Önkormányzaton kívül álló okok miatt - az  engedélyezési eljárás elhúzódása - nem tudták terveik szerint elindítani. A beruházás megkezdéséhez szükséges forrást  már 1995-ben sem tudták biztosítani. Jelentős, pozitív változás  a következő években sem várható, annak ellenére, hogy a fejlesztési cél megvalósítását szükségesnek tartják.

Az ügy jogszabályi háttere

1990. évi LIV. törvény a helyi önkormányzatokról

A helyi önkormányzati feladat- és hatásköröknek a fővárosi és a kerületi önkormányzatok közötti megosztása

63. § (1) A főváros és a fővárosi kerület törvényben meghatározott önálló feladat- és hatáskörű települési önkormányzat. A fővárosi kerületi önkormányzat – törvény keretei között – önállóan gyakorolja a települési önkormányzatokat megillető feladat- és hatásköröket.
(2) A fővárosi önkormányzat ellátja azokat a kötelező és önként vállalt helyi, települési önkormányzati feladat- és hatásköröket, melyek a főváros egészét vagy egy kerületet meghaladó részét érintik, valamint amelyek a fővárosnak az országban betöltött különleges szerepköréhez kapcsolódnak, e körben rendeletalkotási jog illeti meg. Az önkormányzati feladat- és hatáskört megállapító törvény – az (1) bekezdésnek megfelelően – meghatározza, hogy az a fővárosban a fővárosi, illetve a kerületi önkormányzat feladata, hatásköre.
63/A. § A fővárosi önkormányzat feladat- és hatásköre különösen
g) ellátja a főváros tömegközlekedési és forgalomtechnikai feladatait, kijelöli a főútvonalakat, a tömegközlekedés által igénybe vett útvonalakat, ellátja Budapest területén a fővárosi önkormányzat tulajdonában levő országos közutak, közúti hidak, alul- és felüljárók – az autópályák és autóutak kivételével – üzemeltetését, fenntartását és fejlesztését, valamint a kerületi önkormányzatok tulajdonában levő tömegközlekedés által igénybe vett utak üzemeltetését, fenntartását és fejlesztését;

A vizsgálat megállapításai

A vizsgálat megállapította, hogy panaszos által előadottal egybehangzóan a házak közé ékelődött végállomás már hosszú ideje szennyezi a lakóterület levegőjét. A beruházási program elmaradása, illetve évről-évre való halasztása különösen érzékenyen érinti a helyieket.
A Fővárosi Közgyűlés  1995. májusában foglakozott a témával, amikor  úgy fogalmazott, hogy a pénzügyi fedezet hiánya miatt felfüggeszti  az Etele tér  rendezése módosított beruházási programjának végrehajtását.
1996. január 17-én kapott tájékoztatás szerint a beruházás  1996 évi elindítását nehezíti, hogy az idén és a következő évben a Fővárosi Önkormányzat várhatóan nem rendelkezik a fejlesztéshez szükséges forrásokkal. A költségvetés tervezésekor megvizsgálják annak lehetőségét, hogy az 1997-98-as években milyen módon biztosíthatják a régóta tervezett beruházás megvalósításához a pénzeszközöket. A végleges rendezést a források biztosítása után 2 év alatt lehet megoldani.
A vizsgálat azt is megállapította, hogy a beruházás végrehajtása feltételezhetően összefüggésben van az 1994 évben hozott, az EXPO ´96 Budapest Világkiállítás megrendezésének felülvizsgálatáról szóló Kormányhatározattal, illetve az említett Kormányhatározat 1995 évben történt módosításával.

Az érintett alkotmányos jogok

1949. évi XX. törvény a MAGYAR KÖZTÁRSASÁG ALKOTMÁNYA

18. § A Magyar Köztársaság elismeri és érvényesíti mindenki jogát az egészséges környezethez.
70/B. §
(4) Mindenkinek joga van a pihenéshez....
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg. 

A vizsgálat megállapította, hogy a beruházási program elhúzódása, az intézkedés elmulasztása következtében fenti alkotmányos jogokkal összefüggésben panaszost sérelem érte. Az egészséges környezethez, a testi és lelki egészséghez és a pihenéshez való alkotmányos jog folyamatos sérülését már az 1990 évben  készült KÖJÁL ( ÁNTSZ jogelőd ) által végzett légszennyezési mérés  is bizonyította.

Ajánlás

Az 1993. évi LIX törvény 21. § (1) bekezdés alapján a következő ajánlást teszem.

A Fővárosi Önkormányzat az alkotmányos jogok sérelmének kiküszöbölése érdekében tegyen lépéseket az 1997. évi költségvetésének megalkotása során az Etele téri tömegközlekedési csomópont megvalósítása érdekében szükséges pénzeszközök biztosítására, melynek keretében szerepel a Bukarest utcai buszpályaudvar  kitelepítése is.

Budapest, 1996. november 1.

									Dr. Polt Péter